###### ΔΙΑΙΡΕΣΗ ΦΩΝΗΕΝΤΩΝ ΚΑΙ ΣΥΜΦΩΝΩΝ

Η αρχαία ελληνική γλώσσα έχει φωνήεντα και σύμφωνα όπως και η νέα ελληνική. Όμως τα αρχαία δεν προφέρονταν με βάση τον τόνο όπως τα νέα ελληνικά, αλλά ανάλογα με την ποσότητα της συλλαβής, δηλαδή τη μακρότητα ή βραχύτητά της, τη λεγόμενη προσωδία. Έτσι είναι πολύ σημαντικό να μάθουμε ποια φωνήεντα είναι μακρά, ποια βραχέα και ποια δίχρονα (τα δίχρονα άλλοτε λογίζονται ως μακρά και άλλοτε ως βραχέα)

**ΦΩΝΗΕΝΤΑ**

Μακρά: η, ω.

Βραχέα: ε, ο

Δίχρονα: α, ι, υ

Τα σύμφωνα χωρίζονται σε άφωνα, ημίφωνα και διπλά ανάλογα με το πόσο ήχο βγάζουν. Τα άφωνα και τα ημίφωνα χωρίζονται και ανάλογα με το σημείο του στόματος με τη βοήθεια του οποίου προφέρονται. Επίσης χωρίζονται τα σύμφωνα και ανάλογα με τη δασύτητά τους σε ψιλά, μέσα και δασέα. Σχηματικά λοιπόν έχουμε

**ΣΥΜΦΩΝΑ**

ψιλά μέσα δασέα

ουρανικά κ γ χ

άφωνα χειλικά π β φ

οδοντικά τ δ θ

υγρά λ, ρ

σύμφωνα ημίφωνα ένρινα μ ν

συριστικό σ (ς)

διπλά ζ, ξ, ψ

Υπήρχε επίσης ένα ακόμη γράμμα το δίγαμμα που προφερόταν όπως το υ στή λέξη αύριο και ένας άλλος φθόγγος το γιότ που προφερόταν όπως το ι στη λέξη παιδιά.

Για να δηλώσουμε ότι ένα δίχρονο είναι βραχύ σημειώνουμε από πάνω του το σημάδι ῐ ενώ αν είναι μακρό το σημάδι ᾱ.

**ΔΙΦΘΟΓΓΟΙ**

Η αρχαία ελληνική έχει ζευγάρια φωνηέντων που προφέρονται στο χρόνο μιας συλλαβής και λέγονται δίφθογγοι. Αυτοί είναι:

Κύριοι αι, οι, ει, υι, αυ, ευ, ηυ, ου.

Καταχρηστικοί ᾳ, ῃ, ῳ

Στους καταχρηστικούς διφθόγγους το δεύτερο φωνήεν γράφεται κάτω από το πρώτο και ονομάζεται υπογεγραμμένη. Οι δίφθογγοι είναι γενικά μακρόχρονοι εκτός από κάποιες περιπτώσεις που θα τις μάθουμε στους κανόνες τονισμού.

**ΤΟΝΟΙ ΚΑΙ ΠΝΕΥΜΑΤΑ**

Στην ελληνιστική εποχή καθιερώθηκαν οι τόνοι και τα πνεύματα για να διευκολυνθεί η ορθή ανάγνωση των αρχαίων κειμένων. Οι τόνοι είναι η οξεία (καλά), η βαρεία (ναὶ) και η περισπωμένη (σαφῶς) Τα πνεύματα είναι η δασεία (ὡραῖος) και η ψιλή (ἀλλά).

**ΚΑΝΟΝΕΣ ΤΟΝΙΣΜΟΥ**

Η βραχεία συλλαβή όταν τονίζεται παίρνει πάντοτε οξεία π.χ δένδρον, κόσμος, λέγε.

Η προπαραλήγουσα, όταν τονίζεται παίρνει πάντοτε οξεία π.χ. αἰώνιος, παρήγορος, σώματα.

Όταν η λήγουσα είναι μακρόχρονη η προπαραλήγουσα δεν τονίζεται π.χ διάμετρος αλλά διαμέτρου, ἑπόμενος, αλλά ἑπομένως.

Η μακρόχρονη παραλήγουσα όταν τονίζεται παίρνει οξεία όταν η λήγουσα είναι μακρόχρονη (μακρό προ μακρού οξύνεται) νήσων, θώκων.

Η μακρόχρονη παραλήγουσα όταν τονίζεται παίρνει περισπωμένη όταν η λήγουσα είναι βραχύχρονη (μακρό προ βραχέος περισπάται) π.χ νῆσος, θῶκος.

Η βαρεία σημειώνεται στη θέση της οξείας μόνο στη λήγουσα όταν δεν ακολουθεί στίξη.

Η γενική και δοτική των ονομάτων όταν τονίζεται στη λήγουσα παίρνει περισπωμένη π.χ τῆς καλῆς, τῶν δασῶν.

Όλοι οι δίφθογγοι είναι μακρόχρονοι εκτός από το αι και το οι όταν βρίσκονται τελείως στο τέλος μιας λέξεως πχ ναῦται, αλλά ναύταις. Εξαιρούνται και είναι μακρόχρονοι οι δίφθογγοι στις καταλήξεις της Ευκτικής και στο επίρρημα οἴκοι.

Άσκηση για τον τονισμό:

Βάσει των κανόνων τονισμού και της δήλωσης της μακρότητας ή βραχύτητας των συλλαβών που σου δίνεται να βάλεις τόνο στις παρακάτω λέξεις και φράσεις:

η λῐμνη, τον πολεμον, καταπῐπτει, τα παντα, ο κηπος, των χωρων, των μερων, το ειδος, η βαθεια, οι οπλιται, ω πολιτα, λυει, λυεται, κρυπτειν, κρυψαι, ο δεσμος, ο κατηγορος, ο ανωμαλος, ο Νειλος, ο βωλος, ο ταυρος, του ταυρου, ο φλοισβος, ο δουλος, η δουλη, των δουλων, το νευρον, τα νευρα, ο οινος, ο γενναιος, των γενναιων

σπευδε βραδεως

παταξον μεν ακουσον δε

ουδεν κρυπτον υπο τον ηλιον

Πατερ ημων ο εν τοις ουρανοις αγιασθητω το ονομα σου ελθετω η βασιλεια σου γεννηθητω το θελημα Σου ως εν ουρανω και επι της γης. Τον αρτον ημων τον επιουσιον δος ημιν σημερον και αφες ημιν τα οφειληματα ημων ως και ημεις αφιεμεν τοις οφειλεταις ημων και μη εισενεγκης ημας εις πειρασμον, αλλά ρυσαι ημας απο του πονηρου.